Ses op Vrystaat-plaas vasgetrekPolisiebeamptes by die vier verdagtes wat op ‘n aanklag van dwelmhandel in hegtenis geneem is. Foto: SAPD Sers. Martin Xuma, woordvoerder van die polisie, het gesê polisiebeamptes het Woensdag inligting ontvang dat daar koper op die plaas gesmelt en met dagga handelgedryf word. Polisiebeamptes het die plaas deur die nag dopgehou en omstreeks 05:25 toegeslaan terwyl die verdagtes besig was om koper te smelt. “Twee verdagtes, albei van Theunissen en tussen 30 en 40 jaar oud, is in hegtenis geneem vir die besit van vermoedelik gesteelde koper,” het Xuma gesê. “Die koper het meer as 24 kg geweeg en het ŉ geraamde waarde van R30 000.” Volgens Xuma het die beamptes die plaas verder deursoek en ŉ klein sak met dagga naby die plaashuis gekry. Die beamptes het die plaaseienaar en drie Lesotho-burgers wat daar gekuier het oor die dagga ondervra. “Die kuiergaste het beweer dat dit hulle dagga is. Die polisie het verder gesoek en nog 37 kg dagga in drie sakke gevind wat onder ŉ boom weggesteek was,” het hy gesê. Daar is beslag gelê op R37 950 se dagga en die plaaseienaar en sy besoekers is op aanklag van dwelmhandel in hegtenis geneem. Die ses verdagtes sal binnekort in die Excelsior-landdroshof verskyn.